En 23-årig mand blev tirsdag eftermiddag fremstillet i grundlovsforhør for drabet på den 43-årige Tina Olesen Skovsgård i Brovst. 

Manden blev anholdt mandag aften klokken 21.10. Retten i Hjørring har lukket dørene af hensyn til mulige medgerningsmænd på fri fod. Anklageren i grundlovsforhøret krævede såkaldt dobbeltlukkede døre. Det betyder, at end ikke sigtelsen vil blive læst op i retten, mens pressen hører på det. Obduktionen har vist, at den 43-årige kvinde blev kvalt. Det var en af Tina Olesens kolleger fra det lokale fjerkræsslagteri, der mandag morgen gjorde det uhyggelige fund. Tina Olesen lå livløs på sit eget gulv med hoveddøren åben. Hendes bror siger til Bt.dk, at Tina Olesen brugte meget tid på netdating, og han mener også at vide, hvem den anholdte er. Nemlig netop et bekendtskab fra internettet. -Tina ville ikke have noget med ham at gøre, men han blev ved med at opsøge hende. Hun var kommet til at give ham sit fastnetnummer, så det blev hun nødt til at sløjfe, fordi han blev ved med at ringe til hende, fortæller broren. Den historie bekræftes af den dræbtes eks-kæreste, der forblev venner med Tina Olesen efter, at deres forhold endte for tre et halvt år siden. /Ritzau/